b'\n_START_ARTICLE_\nGr\xc4\x8dija na Pesmi Evrovizije\n_START_PARAGRAPH_\nGr\xc4\x8dija nastopa na Pesmi Evrovizije od leta 1974. Kasneje se izbora ni udele\xc5\xbeila \xc5\xa1estkrat, in sicer v letih 1975, 1982, 1984, 1986, 1999 in 2000. Svojo prvo zmago je dosegla leta 2005, ko jo je predstavljala pevka Elena Paparizou s pesmijo My number one. Druga najbolj\xc5\xa1a gr\xc5\xa1ka uvrstitev pred tem je bila iz leta 2001, ko je duo Antique, v katerem je nastopala prav tako Elena Paparizou, s pesmijo Die for you (I would) zasedla 3. mesto. Tudi leta 2005 je gr\xc5\xa1ki predstavnik Sakis Rouvas zasedel 3. mesto. Zaradi zmage leta 2005 je Pesem Evrovizije 2006 gostila gr\xc5\xa1ka prestolnica Atene. Voditelja sta bila Sakis Rouvas in Maria Menounos. Leta 2008 je pevka Kalomira zopet dosegla znaten uspeh, in sicer je s pesmijo Secret Combination zasedla 3. mesto. Na izboru leta 2009 v Moskvi je Gr\xc4\x8dijo ponovno zastopal Sakis Rouvas ter zasedel v finalu 7. mesto._NEWLINE_Pri glasovanju se zlasti zadnja leta v \xc4\x8dasu telefonskega glasovanja dogaja, da Gr\xc4\x8dija praviloma podeli najvi\xc5\xa1je \xc5\xa1tevilo to\xc4\x8dk Cipru in obratno. Veliko cipr\xc5\xa1kega prebivalstva namre\xc4\x8d predstavljajo Grki, skupen jima je tudi jezik. To je le eden od primerov\xc2\xa0\xc2\xbbpoliti\xc4\x8dnega glasovanja\xc2\xab\xc2\xa0na Pesmi Evrovizije.'